Shayx Muhammad Sodiq Muhammad Yusufning “Tafsiri hilol” kitobi qayta nashr etildi

Toshkent shahridagi “Hilolnashr” nashriyot uyida Shayx Muhammad Sodiq Muhammad Yusuf qalamiga mansub olti jildlik “Tafsiri hilol”ning ikkinchi nashri chop etilganligi munosabati bilan taqdimot marosimi bo‘lib o‘tdi. Bu haqda “Qadriyat.uz” xabar bermoqda.

“‘Tafsiri hilol’ — butun olamga mudarris bo‘lgan buyuk ulamolar yurti — Movarounnahr diyorida yozilgan eng yangi tafsirdir. Shayx Muhammad Sodiq Muhammad Yusufning ushbu tafsiri o‘zining sodda va ravon tili, teran va daqiq uslubi bilan ajralib turuvchi shoh asardir.
‘Tafsiri hilol’ mo‘tabar tafsirlarning an’analariga sodiq qolgan holda, bugungi kun kitobxonining saviyasi, dunyoqarashi va ehtiyojlarini ham hisobga olib yozilgan”, — deyiladi “Qadriyat.uz” xabarida.
Marosimda so‘zga chiqqan O‘zbekiston musulmonlari idorasi Fatvo bo‘limi mudiri Abdulhamid Tursunov yangi nashr munosabati bilan O‘MI va muftiy Usmonxon Alimov tabrigini yetkazdi.
Ushbu to‘plamni faqatgina “Hilolnashr” nashriyot uyi do‘konlaridan xarid qilish mumkin.